stanford-oval/wikipedia huggingface dataset:
אקסית במצור
שחקנים

ג'ניפר אניסטון, בתור ניקול הארלי
ג'רארד באטלר, בתור מיילו בויד
ג'ייסון סודייקיס, בתור סטיוארט
ג'ף גארלין, בתור סיד
קת'י מוריארטי, בתור איירין
ריצ'י קוסטר, בתור ריי
ג'ואל מארש גארלנד, בתור דווייט
שיבון פאלון הוגאן, בתור תרזה
פיטר גרין, בתור ארל מאהלר
דוריאן מיסיק, בתור בובי ג'נקינס
קרול קיין, בתור דון
אדם לפברה, בתור אדמונד
אדם רוז, בתור ג'ימי
כריסטין ברנסקי, בתור קיטי הארלי
מאט מאלוי, בתור גרי
ג'יו פרז, בתור הדוד סם
ג'ייסון קולוטורוז, בתור גלמן
דייוויד קוסטבייל, בתור ארתור
ביקורות > בארצות הברית

הסרט נקטל על ידי המבקרים; אתר הביקורות Rotten Tomatoes העניק דירוג 13% מתוך 100% בהסתמך על 143 מצביעים באומרו "באטלר ואניסטון אטרקטיביים כמו תמיד, אך נוסחת התסריט של צייד הראשים אינה יודעת מה לעשות איתם - או עם סקרנות הקהל". הסרט קיבל 22 נקודות מתוך 100 לפי 31 מבקרים מאתר הביקורות Metacritic והתקבל "בכללי לא אהוב". המבקר רוג'ר איברט מעיתון שיקגו סאן-טיימס נתן כוכב וחצי מתוך ארבעה באומרו "לאף אחד (באטלר או אניסטון) לא ניתנה האפשרות לדבר מעבר למשפטים שתפקידם לקדם את העלילה" ושהסרט רווי "קלישאות (סרטי) פעולה מתישות".
ביקורות > בישראל

בישראל זכה הסרט לביקורות מעורבות; באתר וואלה! סרטים, דירוג הגולשים הגיע לכדי 3.5 כוכבים מתוך 5 לפי 188 מצביעים. באתר Seret.co.il נתנו הגולשים לסרט דירוג של 7.7 מתוך 10 על סמך 252 מדרגים. מבקר הקולנוע של אתר ynet, שמוליק דובדבני בחר להעניק ציון 2y מתוך 5y ונתן ביקורת שלילית ונוקבת על הסרט באומרו "הבשורה הטובה היא, ש'אקסית במצור' אינו גרוע כל כך כמו שמו העברי. הבשורה הרעה היא, כמובן, שהסרט עדיין רע. הלוואי שמישהו מבין העושים בו במלאכה היה משכיל להפוך את הסיטואציה הזו לקומדיה שנונה באמת. כזו שעוסקת, למשל, בפטריארכליות פרימיטיבית המקננת אף בלב המאה ה-21, או בתשוקה הנואשת של גברים אחוזי חרדה להשיב לעצמם את השליטה בנשותיהם במסגרת זוגיות מסורתית. אבל דומה שהמשפט הנ"ל גדול על הסרט הזה בכמה מספרים טובים".
מועמדויות ופרסים

| שנה | טקס | קטגוריה | מועמדות | הערות |
| --- | --- | --- | --- | --- |
| 2010 | BMI Film and TV Awards | מוזיקה בסרט | ג'ורג' פנטון | זכייה |
| 2010 | פרסי בחירת הנוער | שחקן בסרט קומדיה רומנטית | ג'רארד באטלר | מועמדות |
| 2011 | פרס ראזי | אולפן ההפקה הגרוע ביותר | סרטי קולומביה, רלטיביטי מדיה | מועמדות |
| 2011 | פרס ראזי | השחקן הגרוע ביותר | ג'רארד באטלר | מועמדות |
| 2011 | פרס ראזי | השחקנית הגרועה ביותר | ג'ניפר אניסטון | מועמדות |
| 2011 | פרס ראזי | הזוג הגרוע ביותר על המסך | ג'רארד באטלר וג'ניפר אניסטון | מועמדות |
הערות שוליים

↑  The Bounty Hunter, http://www.rottentomatoes.com/, פורסם בשנת 2010
↑  The Bounty Hunter, http://www.metacritic.com/, פורסם בשנת 2010
↑  The Bounter Hunter, http://www.rogerebert.com/, פורסם בשנת 2010
אפס אחד אינסוף

אפס אחד אינסוף (באנגלית: Zero One Infinity, ובקיצור: ZOI) הוא כלל אצבע עיצוב תוכנה ומדעי המחשב, המצביע על שימוש בכמויות של אפס, אחד, או אינסוף, כדי לקדם גמישות ופשטות בעיצוב מערכות. העיקרון אומר שכאשר נתקלים בבחירת כמות למשתנה או לתכונה, יש לבחור אחת משלוש האפשרויות הללו, תוך דחיית השימוש בכמויות ביניים. העיקרון נועד למנוע הגבלות מיותרות ולשפר את התפתחות ואחזקת תוכנה.
היסטוריה

העיקרון "אפס אחד אינסוף" נטבע לראשונה על ידי וילם ואן דר פואר (אנ') , מתכנת ומומחה למדעי המחשב במהלך המאה ה-20. הוא פותח כחלק מתהליך עיצוב תוכנה, כדי לעזור למתכנתים להימנע מקביעת הגבלות שרירותיות בקוד שלהם.
הגדרה

עקרון ZOI מצביע על שלוש האפשרויות היחידות למספר פריטים או תכונות שעל מערכת לתמוך בהן:
איסור מוחלט על הקיום של הישות (אפס).
קיום מופע אחד בלבד של הישות (אחד).
אין להגביל את מספר המופעים של הישות, למעט מגבלות פיזיות של המחשב כמו זיכרון (אינסוף).
במשפט אחד הכלל מנוסח כך: "או שאין לאפשר את הקיום של הישות, או שיש לאפשר מופע אחד בלבד של הישות או שיש לאפשר אינסוף מופעים של הישות".
חשיבות

החשיבות של עקרון ZOI נובעת מיכולתו לסייע במניעת בעיות תכנותיות נפוצות, כגון קוד קשה לתחזוקה, באגים והגבלות בלתי צפויות במערכת. על ידי שימוש בעיקרון זה, מתכנתים יכולים ליצור תוכנות יותר מודולריות ומתאימות לשינויים.
ההיגיון שעומד מאחורי כלל זה הוא שיש סיבות שמצדיקות איסור קיום של ישות מסוימת, למשל כדי להימנע מפעולה מסוימת. יש סיבות המצדיקות קיום של ישות אחת ויחידה, שכן אם תהיה יותר מישות אחת שתעשה את הפעולה זה יהיה חסר היגיון (כפי שמאפשרת תבנית סינגלטון  למשל). אך מרגע שהישות יכולה להתקיים בשניים או יותר מופעים, בדרך כלל אין שום סיבה לחסום את מספר המופעים שלה על ידי קבוע שרירותי N. השאלה שבאמצעותה יש לבחון האם N שרירותי היא "האם הגבלה ל-N מופעים טובה במשהו מהגבלה ל-N+1 מופעים?". אם אין תשובה טובה לשאלה זו - החסם צריך להיות אינסוף, שכן תמיד ניתן לקבוע את החסם בתור N+1 עד לאינסוף.
דוגמאות

במדינה שבה אסורה הביגמיה ניתן להגביל במאגר הנתונים של מרשם התושבים את מספר בני הזוג של תושב לאחד. מאידך, את מספר ילדיו של התושב אין להגביל, משום שכל הגבלה תהיה שרירותית.
מערכות אימות: בחירה בין לא לאפשר אימות (אפס), לאפשר אימות יחיד (אחד), או לאפשר מספר בלתי מוגבל של שיטות אימות (אינסוף).
מנגנוני תוספים בתוכנה: תמיכה באפס תוספים, בתוסף יחיד, או בכמות בלתי מוגבלת של תוספים.
ראו גם

פיתוח תוכנה
מדעי המחשב
הערות שוליים

↑  "Willem Louis van der Poel"
אנטוניו סניי

אנטוניו סניי (באיטלקית Antonio Segni; ‏2 בפברואר 1891 - 1 בדצמבר 1972) היה פוליטיקאי איטלקי, ששימש כראש ממשלת איטליה ה-34 במשך שתי קדנציות לא רצופות (1955-1957, 1959-1960) וכנשיא איטליה הרביעי מ-1962 ועד 1964. דבק לאורך שנותיו בהמפלגה הדמוקרטית-נוצרית, והיה ראש הממשלה הראשון המגיע מסרדיניה.
ביוגרפיה

סניי נולד למשפחה מבוססת בסרדיניה ב-2 בפברואר 1891. הוא למד תואר ראשון במשפטים, והיה לעורך דין המתמחה בענייני חקלאות ומסחר. בשנת 1919 הצטרף ל"מפלגת העם האיטלקית" (הפלטפורמה המוקדמת של המפלגה הדמוקרטית-נוצרית). בשנת 1924 כבר היה חבר במועצה הלאומית של המפלגה, אשר כמו שאר הארגונים הפוליטיים פורקה כשנתיים לאחר מכן על ידי בניטו מוסוליני. עד שנת 1943 לימד משפטים בפאביה, קליארי ובפרוג'ה. היה אף רקטור באוניברסיטת סאסארי.
בנפילת המשטר הפשיסטי בשנת 1943, היה סניי ממחדשי המפלגה הדמוקרטית-נוצרית בסרדיניה. למרות חולשתו הבריאותית, מילא תפקידים בכירים במפלגה בשנים שלאחר מכן. בשנת 1946 נבחר לאספה המכוננת שלאחר מלחמת העולם השנייה, ובשנת 1948 נבחר לפרלמנט האיטלקי. עד שנת 1951 מילא את תפקיד שר החקלאות וביצע רפורמות רבות. בשנת 1955 התמנה לראש הממשלה. בקדנציה השנייה שלו כראש ממשלה ביצע סניי רפורמות רבות בתחום הרווחה והכלכלה, בהן ביטוח לעובדים חקלאיים ושיפור פנסיוני לגמלאי השירות הציבורי.
ב-6 במאי 1962 נבחר לנשיא איטליה. ב-7 באוגוסט 1964 לקה בדימום מוחי רציני, בעת שעבד בארמון הנשיאות, כשהיה בן 73 בלבד. הוא אומנם התאושש באופן חלקי, אך החליט להתפטר בדצמבר של אותה השנה.
מבחינה פוליטית, נחשב סניי לשמרן מתון, שהתנגד לממשלות משותפות יחד עם המפלגה הסוציאליסטית.
הוא נפטר ב-1 בדצמבר 1972 לאחר שהיה חולה במשך שנים רבות. גם בנו עסק בפוליטיקה, והיה גם הוא חבר בפרלמנט.
ארווין מני

| --- | --- |

ארווין מני עם ארווין רומל
 לידה:  18 באוגוסט 1893 זארבורג, האימפריה הגרמנית האימפריה הגרמנית
 פטירה:  6 בדצמבר 1949 (בגיל 56) פרייבורג, גרמניה המערבית גרמניה המערבית
 מדינה:  גרמניה 
 השתייכות:  האימפריה הגרמנית האימפריה הגרמנית   רפובליקת ויימאר רפובליקת ויימאר   גרמניה הנאצית גרמניה הנאצית
 תקופת הפעילות:  1912–1945 (כ־33 שנים)
 דרגה:   גנרל לוטננט (ורמאכט)
 תפקידים בשירות
 מפקד דיוויזיית הפאנצר ה-18   מפקד הדיוויזיה ה-387   מפקד הדיוויזיה ה-333   מפקד הדיוויזיה ה-123   מפקד הדיוויזיה ה-72   מפקד הדיוויזיה ה-84
 פעולות ומבצעים
 מלחמת העולם הראשונה  מלחמת העולם השנייה
 עיטורים
   צלב האבירים של צלב הברזל   צלב הברזל דרגה ראשונה   צלב הברזל דרגה שנייה
 
ארווין מני (בגרמנית: Erwin Menny;‏ 18 באוגוסט 1893 – 6 בדצמבר 1949) היה מפקד בכיר בוורמאכט, שפיקד על כוחות במלחמת העולם השנייה.
ביוגרפיה > קריירה מוקדמת

מני נולד ב-18 באוגוסט 1893 בזארבורג, שהשתייכה לאימפריה הגרמנית. בשנת 1912 התגייס לצבא הגרמני הקיסרי, והצטרף לרגימנט הדרגונים ה-22, עמו לחם במהלך מלחמת העולם הראשונה. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.
לאחר המלחמה נשאר מני ברייכסווהר, ומילא בו תפקידי פיקוד ומטה. ב-1 באוגוסט 1937 הוא הועלה לדרגת אוברסט לוטננט, וב-1 באפריל 1939 הוא הועלה לדרגת אוברסט.
ביוגרפיה > מלחמת העולם השנייה

עם פרוץ המלחמה מונה מני למפקד רגימנט הרובאים-תחלופה ה-81 שהיה חלק מהמחוז הצבאי ה-9, ולאחר מכן חלק מהדיוויזיה הממונעת ה-179, וב-12 במאי 1940 מונה למפקד רגימנט הרובאים ה-69, שהיה חלק מדיוויזיית הפאנצר ה-10 ולחם עמו במהלך המערכה על צרפת. ב-15 באפריל 1941 הוא מונה למפקד חטיבת הרובאים ה-15 שהייתה חלק מדיוויזיית הפאנצר ה-15, ולחם עמה במהלך המערכה במדבר המערבי, וב-26 באוקטובר 1941 הוא עוטר בעיטור צלב האבירים של צלב הברזל. ב-1 באפריל 1942 הוא הועלה לדרגת גנרל מיור, וב-15 בספטמבר 1942 הוא מונה למפקד דיוויזיית הפאנצר ה-18. ב-6 במאי 1943 הוא מונה למפקד הדיוויזיה ה-387, וב-10 ביולי אותה שנה הוא מונה למפקד הדיוויזיה ה-333. ב-1 באוקטובר 1943 הוא הועלה לדרגת גנרל לוטננט, וב-17 באוקטובר הוא מונה למפקד הדיוויזיה ה-123. ב-1 בנובמבר 1943 הוא מונה למפקד הדיוויזיה ה-72 לתקופה קצרה, וב-10 בפברואר 1944 הוא מונה למפקד הדיוויזיה ה-84. מני לחם עם הדיוויזיה במהלך המערכה בנורמנדי, וב-21 באוגוסט 1944 הוא נפל בשבי צבא ארצות הברית.
ביוגרפיה > לאחר המלחמה

לאחר שחרורו מהשבי התגורר מני בפרייבורג, עד מותו ב-6 בדצמבר 1949.
ארווין נהר

| --- | --- |

 לידה:  20 במרץ 1944 (בן 80) לנדסברג אם לך, הרפובליקה הפדרלית של גרמניה 
 ענף מדעי:  ביופיזיקה
 מקום מגורים:  גרמניה
 מקום לימודים:  אוניברסיטת ויסקונסין-מדיסון  אוניברסיטת מינכן  אוניברסיטת גטינגן  האוניברסיטה הטכנית של מינכן 
 מוסדות:  אוניברסיטת גטינגן 
 תלמידי דוקטורט:  Martin Oheim 
 פרסים והוקרה:  אות מסדר ההצטיינות במדעים ואמנויות של גרמניה (1995)  פרס ו' אלדן ספנסר (1983)  פרס בריסטול-מאיירס סקוויב למחקר נוירוביולוגיה (1990)  פרס מדינת סקסוניה התחתונה (1990)  פרס רלף ג'רארד (1991)  חבר זר של החברה המלכותית (9 ביוני 1994)  פרס שארפי-שפר (2002)  פרס ארנסט הלמוט ויטס (1990)  פרס לייבניץ (1987)  קרן פלדברג (1979)  הצלב הגדול של מסדר הכבוד של הרפובליקה הפדרלית של גרמניה (2 בספטמבר 1997)  פרס נובל לפיזיולוגיה או לרפואה (1991)  פרס קרן גיירדנר הבינלאומי (1989)  מדליית קארוס (1991)  פרס אדולף פיק (1984)  פרס לואיזה גרוס הורביץ (1986)  תוכנית פולברייט 
 צאצאים:  ריכרד א. נהר 
 תרומות עיקריות
 פיתוח שיטות המדגימות כי תעלות יונים קיימות בכל קרומי התא ומאפשרות לימוד תכונותיהם
 
ארווין נהר (בגרמנית: Erwin Neher‏; נולד ב-20 במרץ 1944) הוא ביופיזיקאי גרמני, חתן פרס נובל לפיזיולוגיה או לרפואה לשנת 1991.
ביוגרפיה

נהר נולד בלנדסברג שבבוואריה, בנם של פרנץ, מנהל חברת חלב, ואליזבת, מורה. הוא למד פיזיקה באוניברסיטה הטכנית של מינכן בשנים 1963–1966.
בשנת 1966 זכה במלגת פולברייט ללימודים בארצות הברית. הוא למד באוניברסיטת ויסקונסין–מדיסון במשך כשנה, וקיבל תואר שני בביופיזיקה. לאחר מכן למד לפוסט-דוקטורט באוניברסיטת ייל, שם הכיר את אווה-מריה, מדענית. הם נישאו ב-1978 ונולדו להם חמישה ילדים: ריצ'רד, בנג'מין, קרולה, זיגמונד ומרגרט.
בשנת 1991 זכה נהר בפרס נובל לפיזיולוגיה או לרפואה, יחד עם ברט זקמן, על פיתוח שיטות המדגימות כי תעלות יונים קיימות בכל קרומי התא ומאפשרות לימוד תכונותיהם.
בשנת 2000 הוענק לנהר תואר כבוד מאוניברסיטת פאביה.
אנטוניו סנט'אליה

| --- | --- |

 לידה:  30 באפריל 1888 קומו, איטליה 
 פטירה:  10 באוקטובר 1916 (בגיל 28) מונפאלקונה, איטליה 
 מקום קבורה:  cemetery of Como 
 מקום לימודים:  אקדמיית בררה 
 תקופת הפעילות:  1905–1916 (כ־11 שנים) 
 תחום יצירה:  אדריכלות 
 זרם באמנות:  פוטוריזם 
 יצירות ידועות:  The Futurist Architecture Manifesto 
 פרסים והוקרה:  מדליית כסף על הצטיינות צבאית 
 
אנטוניו סנט'אליה (באיטלקית: Antonio Sant'Elia;‏ 30 באפריל 1888 – 10 באוקטובר 1916) היה אדריכל איטלקי. סנט'אליה השתייך לזרם הפוטוריזם באמנות ונחשב לאדריכל הבולט ביותר בזרם זה (במקביל למספר אמנים שעסקו בעיקר בציור ופיסול).
ביוגרפיה

אנטוניו סנט'אליה נולד בקומו, לומברדיה. כבנאי במקצועו, התפתח לבד כמעצב ואדריכל ופעל בעיר מילאנו. ב-1912 הצטרף לתנועת הפוטוריזם ועד שנת 1914, תכנן מספר רב של בניינים רעיוניים כחלק מרעיון "העיר החדשה" (Città Nuova) שאותה ראה כאידיאל העירוני החדש של הדור. סנט'אליה הושפע רבות מערי התעשייה האמריקאיות של תחילת המאה ה-20 ובעיקר מהשפה החזותית החדשה שנוצרה בתחום התעשייה והמכונות תוך הערצת המושג שנקרא "האסתטיקה של המכונה" שאומץ על ידי התנועה. עוד הוא הושפע מהאדריכלים האוסטרים אוטו ואגנר ואדולף לוס להם הייתה השפעה רבה על התגבשות האדריכלות המודרנית. תכנוניו של סנט'אליה היו בעיקרם רעיוניים בלבד וגובשו על ידי רישומים ופרספקטיבות כחלק מחזון כללי. תכנונים אלה, על אף שלא יצאו אל הפועל ונבנו, וחלקם גם לא תוכננו עם תוכניות בנייה אלא כרישומים רעיוניים בלבד, הוצגו בתערוכה היחידה של קבוצת נואובו טנדנצה (Nuove Tendenze) במאי-יוני 1914 אך מוצגים גם היום בוילה אולמו שליד העיר קומו.
המניפסט "אדריכלות פוטוריסטית" שפורסם באוגוסט 1914 נכתב ככל הנראה על ידי סנט'אליה אולם עובדה זו שנויה במחלוקת. המניפסט, הפורש את משנתה של התנועה הפוטוריסטית בתחום האדריכלות, מציג את האדריכלות החדשה ככזו המציגה את הבניינים בעזרת מישורים ומסות בקנה מידה גדול ומביעה אקספרסיוניזם תעשייתי והירואי. רעיון זה התיישב גם עם תפישה מיליטריסטית בה החזיק סנט'אליה כמו גם חברים נוספים בתנועה הפוטוריזם.
כסוציאליסט אך גם אירידנטיסט איטלקי, התגייס סנט'אליה לצבא האיטלקי ב-1915 ולחם במסגרת קרבות מלחמת העולם הראשונה. הוא נהרג בקרבות איזונצו ב-10 באוקטובר 1916. במלחמה זו נהרגו עוד כמה מחברי התנועה הפוטוריסטית ופעילותה נגדעה למעשה בסוף שנת 1914. עם זאת, רעיונותיו של סנט'אליה בתחום האדריכלות הפוטוריסטית אותם הציג בתקופת פעילותה הקצרה מאוד כאדריכל, השפיעו רבות על אמנות ואדריכלות המאה ה-20, בעיקר זו שבין שתי מלחמות העולם שבה התבלטה אסכולת הבאוהאוס. השפעה ישירה מאוד של עבודותיו של סנט'אליה הייתה על עיצוב תפאורת הסרט "מטרופוליס" שיצא לאקרנים בשנות ה-20.
גלריה

תכנון רעיוני של סנט'אליה
בדר שאכר א-סיאב

| --- | --- |

 לידה:  24 בדצמבר 1926 בצרה, עיראק 
 פטירה:  24 בדצמבר 1964 (בגיל 38) סוריה 
 מדינה:  עיראק 
 השקפה דתית:  אסלאם 
 
בדר שאכר א-סיאב (בערבית: بدر شاكر السياب ; 25 בדצמבר[דרושה הבהרה] 1926 – 24 בדצמבר 1964) היה משורר עיראקי, אחד המשוררים המפורסמים ביותר בעולם הערבי במאה העשרים, ונחשב לאחד ממייסדיה של השירה החופשית בספרות ערבית.
חייו

בדר שאכר א-סיאב נולד בכפר ג'יקור ליד העיר בצרה בסוף שנת 1926, שם איבד את אמו כשהיה בן שש שנים. לאחר שהשלים את לימודיו בבית ספר היסודי, עבר לבצרה והמשיך בלימודיו עד התיכון. לאחר מכן עבר לבגדאד, שם הצטרף למכללה להכשרת המורים, ובחר ללמוד את הספרות של השפה הערבית למשך שנתיים. ב-1945 עבר ללמוד אנגלית וסיים את לימודיו בשנת 1948.
באותה תקופה כבר היה פעיל פוליטי שמאלני שנאבק לשחרור מדינתו עיראק מההשפעה האנגלית. הוא התחיל לעבוד כמורה לשפה האנגלית בעיר רמאדי, ולאחר כמה חודשים פוטר מעבודתו בגלל נטיותיו הפוליטיות ונכנס לכלא. לאחר היציאה מהכלא עבד בעבודות עצמאיות בבצרה ובגדאד, ובשנת 1952 הוא נאלץ לעזוב את ארצו וללכת לאיראן ואחר כך לכווית, בעקבות הפגנות שהשתתף בהם.
ב-1954, חזר המשורר לבגדאד ועבד בעיתונות ובאגף של יבוא ויצוא באחת מהחברות הממשלתיות הגדולות. הוא היה אחד מתומכי המהפכה שהוביל עבד אל-כרים קאסם נגד המשטר של המלך פיסל, שבעקבותיה הוקם ב-14 ביולי 1958 המשטר הרפובליקני. בשנת 1959 עבד בשגרירות הפקיסטנית. לאחר שהודיע על התפטרותו מהמפלגה הקומוניסטית חזר לעבודתו ובאגף של יבוא ויצוא באחת מהחברות הממשלתיות הגדולות. ולאחר מכן עבר לבצרה שם עבד בנמל אלבצרה. בשנת 1962 נכנס לבית החולים של האוניברסיטה האמריקנית בביירות לטיפול בכאב בגב, ולאחר מכן חזר לבצרה בה נאבק עם הכאב עד שהוא מת בשנת 1964.
במהלך שנות ה-40 וה-50 א-סיאב הוביל את תנועת השירה החופשית בערבית. הוא נחשב למשורר דגול ששילב בשירתו נושאים פטריוטים-לאומיים וחברתיים, ושירתו מקפלת לתוכה את הזהות העיראקית. המשורר מחמוד דרוויש חיבר לכבודו בשנות ה-90 שיר ידוע בשם "אני זוכר את א-סיאב" (اتذكر السياب).
יצירותיו הספרותיות

מדיה וקבצים בנושא  בוויקישיתוף
אזהאר ד'אבלה (1947)
אסאטיר (1950)
אלמומס אלעמיאא (1954)
אלאסלחה ואלאטפאל (1955)
אנשודת אלמטר (1960)
אלמעבד אלע'ריק (1962)
מנזל אלאקנאן (1963)
שנאשיל אבנת אלג'לבי (1964)
אקבאל (1965)
לקריאה נוספת

Terri DeYoung, Placing the Poet: Badr Shakir al-Sayyab and Postcolonial Iraq, SUNY Press, 1998.
אליהו מנצור (מתרגם), יצירות מופת של שירה ערבית מודרנית ותרגומן לעברית, גבעתיים, 2007, עמ' 322-292.
ארווין מסארוש

ארווין מסרוש (בהונגרית: Mészáros Ervin;‏ בודפשט, 2 באפריל 1877 – בודפשט, 21 במאי 1940) היה אלוף אולימפי סייף (חרב) הונגרי.
קורות חיים

מסארוש היה סייף של "מועדון האתלטיקה ההונגרי" (הו') מ-1894 עד 1927. הוא התחרה הן בחרב והן ברומח, אך השיג את תוצאותיו הבינלאומיות בחרב. בגיל תשע עשרה לא יכול היה להתחרות באולימפיאדת 1904 ו-1908 מכיוון שמשרד המלחמה של וינה לא אפשר לקציני המלוכה להתחרות בצבעים של הונגריה. הוא היה בנבחרת הסיף ההונגרית מ-1912 עד 1926. באולימפיאדת סטוקהולם (1912), היה חבר בנבחרת הסיף ההונגרית שהורכבה מלאסלו ברטי, דז'ה פלדש, ינה פוקס, אוסקר גרדה, ארווין מסארוש, זולטאן שנקר, פטר טוט, ולאיוש ורקנר, שזכתה באליפות האולימפית. הוא זכה במדליית הארד בתחרות החרב האישית של האולימפיאדה - אחורי ינה פוקס (זהב) ובלה בקשי (כסף). ב-1925 זכה במקום הרביעי באליפות אירופה באוסטנד.
במהלך הקריירה הספורטיבית שלו למד משפטים באוניברסיטת בודפשט (כיום אוניברסיטת אטווש לוראנד) ולאחר שסיים קורס קצינים בצבא שירת בצבא המלכותי ההונגרי. הדרגה הגבוהה ביותר שלו הייתה קפטן חי"ר. הוא היה חבר מועצת כבוד של אגודת הסיף ההונגרית.
אחיו לוראנט מסארוש היה סייף גם הוא.
הישגיו

בחרב:
אלוף אולימפי (קבוצתי: 1912)
אולימפיאדה מקום 3 (אישי: 1912)
אליפות אירופה מקום 4 (אישי: 1925)
אליפות הונגריה: מקום 9 (1921), מקום 4 (1925)
ברומח:
אלוף הונגריה ארבע פעמים (1900, 1902, 1903, 1904)
לקריאה נוספת

László Lukács – György Szepesi: 112. ההיסטוריה של מדליות הזהב האולימפיות של הונגריה – בודפשט, 1980 – מסת"ב 9632535537
לאסלו הווש: ספר הזהב של הספורט ההונגרי - בודפשט, 1982 - מסת"ב 9632535723
Endre Kahlich – László Gy Papp – Zoltán Subert: המשחקים האולימפיים 1896–1976 – בודפשט, 1977 – מסת"ב 963253526X
Révai új lexikona XIV. (הלקסיקון החדש של רוואי).
"Karduralmunk ősatyja, a legkülöncebb úr". nemzetisport.hu. 2011-05-24.
ארכלון

| ארכלון |
| --- | --- |
 איור אפשרי  השוואה לאדם של ארכלון (בכחול בהיר) ושל פרוטוסטגה ונוטוצפלון (Notochelone)
תקופה
סוף הקרטיקון, 75–66 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: זוחלים
סדרה:: צבים
תת־סדרה:: צבים חבויי-צוואר
על־משפחה:: צבי ים
משפחה:: פרוטוסטגיים
סוג:: ארכלון
מין:: Archelon ischyros
שם מדעי
 Archelon ‏Wieland, 1896

ארכלון (שם מדעי: Archelon; מילולית: "צב עתיק") הוא סוג של צב ים קדום שחי באזור אמריקה הצפונית והיה צב הים הגדול בעולם. הוא חי בתור הקרטיקון לפני 66–75 מיליון שנה ונכחד בהכחדת הקרטיקון הגדולה עם אחרוני הדינוזאורים.
מאפיינים

המאובנים של צב זה התגלו ב-1895 בדקוטה הדרומית והכיל מין יחיד - Archelon ischyros, שפירושו: "חזק".
צב גדול זה הגיע לאורך 450 ס"מ מקצה לקצה, הטווח שבין סנפיריו הגיע ל-400 ס"מ ומשקלו הגיע עד 2,200 ק"ג, גדול יותר מכל צב מודרני כלשהו. היה לו שריון שטוח שנועד לעזור לו לצלול בחיפוש אחרי חסרי חוליות גדולים כמו מדוזות ורכיכות במעמקי הים הפנימי המערבי, בו חי. ככל הנראה מבנה חייו היה דומה לצב גלדי, צב הים הגדול ביותר כיום.
גלריה

איור של ארכלון דמוי צב ים גילדי
שלד הארכלון במוזיאון בווינה
ערך זה הוא קצרמרבנושא בעלי חיים פרה-היסטוריים. אתם מוזמנים לתרום לוויקיפדיה ו.
ביאטריס מרינו

מרתה ביאטריס מרינו לוסרו (בשם מלא בספרדית: Martha Beatriz Merino Lucero; נולדה ב-15 בנובמבר 1947) הייתה ראשת ממשלת פרו למשך מספר חודשים בשנת 2003 ונציבת תלונות הציבור של פרו בשנים 2011-2005.
למדה משפטים באוניברסיטה הלאומית של סן מרקוס וסיימה תואר שני במשפטים מאוניברסיטת הרווארד ותואר שני בכלכלה מבית הספר לכלכלה של לונדון.
עבדה כעורכת דין פרטית בתחומי המסחר וניהלה את תוכנית מנהיגות הנשים של Inter-American Development Bank באמצעותה תמכה בפרויקטים כלכליים שנוהלו על ידי נשים ברחבי אמריקה הלטינית. לאחר מכן מונתה על ידי שר הכלכלה פדרו פבלו קוצ'ינסקי למפקחת מס הכנסה ראשית ברשות המיסים של פרו. בנוסף עמדה באוניברסיטת לימה בראש תוכניות הלימודים לשיתוף פעולה בינלאומי וללימודי תואר שני בנושא מיסים ומדיניות פיסקלית.
בשנת 1990 נבחרה לסנאט הפרואני מטעם מפלגת החזית הדמוקרטית וכיהנה בו עד 1992. בשנים 2000-1995 הייתה חברת הקונגרס.
הערות שוליים

↑  redaccion redaccion, Primera Ministra de Perú dimite  a su cargo, El Universo, ‏1 בנובמבר 2003
↑  Redacción EC, ¿Qué papel ha jugado la Defensoría en estos 20 años?, El Comercio Perú, ‏3 באוגוסט 2016
| --- | --- |
בקרת זהויות :  GND: 1078375224  ISNI: 0000 0004 4428 720X  LCCN: n2001084247  NTA: 382710959  VIAF: 313043016   WorldCat (עם VIAF): 313043016 
ערך זה הוא קצרמרבנושא פרו ובנושא פוליטיקאים. אתם מוזמנים לתרום לוויקיפדיה ו.
בודווסילש

בודווסילש (בהונגרית: Bódvaszilas) הוא כפר במחוז בורשוד-אבאוי-זמפלן שבצפון מזרח הונגריה.
בבודווסילש התגוררו יהודים בודדים וחלקם נרצחו בשואת יהודי הונגריה.
| שנה | כמות יהודים | כלל האוכלוסייה |
| --- | --- | --- |
| 1840 | 0 |  |
| 1880 | 34 | 827 |
| 1910 | 24 |  |
| 1920 | 23 |  |
| 1930 | 24 |  |
| 1941 | 12 | 1,035 |
אינטרפולציה של מחרוזת

בתכנות מחשב, אינטרפולציה של מחרוזת (באנגלית: String interpolation) היא תהליך של פענוח מחרוזת מילולית המכילה שומרי מקום, המספקת תוצאה שבה שומרי המקום מוחלפים בערכים המתאימים להם. זוהי צורה של עיבוד תבנית פשוט או, במונחים פורמליים, צורה של קוואזי ציטוט (או החלפה לוגית). שומר המקום עשוי להיות שם משתנה, או בשפות מסוימות ביטוי שרירותי, שמפוענח בהקשר הנוכחי.
אינטרפולציה של מחרוזת היא אלטרנטיבה לבניית מחרוזת באמצעות שרשור, הדורשת פתיחת וסגירת מירכאות שוב ושוב או החלפה למחרוזת בפורמט printf, כאשר המשתנה רחוק מהמקום שבו נעשה בו שימוש. הדגמה של שלוש החלופות:
apples = 4
print("I have ${apples} apples.") # string interpolation
print("I have " + apples + " apples.") # string concatenation
print("I have %s apples.", apples) # format string
בדרך כלל מוצעים שני סוגים של ביטוי מילולי: אחד עם אינטרפולציה מופעלת, השני בלי. כאשר אין הפעלה של אינטרפולציה, עדיין יכולה להתבצע פעולת פענוח של מחרוזות מיוחדות, לדוגמה רצף כגון &quot; עשוי להתפענח בהקשרים מסוימים כמרכאות (למשל ב-HTML), אפילו כאשר אין תמיכה באינטרפולציה. מחרוזות ללא אינטרפולציה שגם נמלטות מפענוח רצפים נקראות מחרוזות גולמיות. לדוגמה, בממשק שורת פקודה של יוניקס, מחרוזות במירכאות בודדות הן גולמיות, ואילו מחרוזות במירכאות כפולות מפעילות אינטרפולציה. מצייני מיקום מיוצגים בדרך כלל על ידי סימן ייעודי (בדרך כלל $ או %), למשל $apples או %apples, או עם סוגריים מסולסלים, למשל {apples}, ולפעמים שניהם, למשל ${apples}. במקרים מסוימים ניתן להשתמש במפרטי עיצוב נוספים (כמו ב-printf), למשל {apples:3}, ובמקרים מסוימים ניתן לבצע אינטרפולציה של מפרטי העיצוב עצמם, למשל {apples:width} . הרחבת המחרוזת מתרחשת בדרך כלל בזמן ריצה.
תמיכת השפה באינטרפולציה של מחרוזת משתנה מאוד בין שפות. שפות מסוימות אינן מציעות אינטרפולציה למחרוזות, ומשתמשות במקום זאת בשרשור, פונקציות עיצוב פשוטות או ספריות של תבניות. אינטרפולציה של מחרוזת נפוצה בשפות תכנות רבות העושות שימוש רב בייצוגי מחרוזת של נתונים, כגון Apache Groovy, ג'וליה, Kotlin, Perl, PHP, פייתון, Ruby, סקאלה, סוויפט, Tcl ורוב ממשקי שורת הפקודה של יוניקס.
אלגוריתמים

ישנם שני סוגים עיקריים של אלגוריתמי הרחבת משתנים לאינטרפולציה של משתנים:
"החלף והרחב שומרי מקום": יצירת מחרוזת חדשה על בסיס המחרוזת המקורית, על ידי פעולות מצא-החלף. מצא הפניה למשתנה (שומר מקום), החלף אותו בערך המשתנה שלו. אלגוריתם זה אינו מציע אסטרטגיית מטמון.
"פצל וצרף מחרוזת": פיצול המחרוזת למערך, ומיזוגו עם מערך הערכים המתאים; לאחר מכן צירוף כל הפריטים על ידי שרשור. ניתן לשמור את המחרוזת המפוצלת במטמון לשימוש חוזר, למשל כאשר הערכים משתנים.
סוגיות אבטחה

אינטרפולציה של מחרוזות, כמו שרשור מחרוזות, עשויה להוביל לבעיות אבטחה. אם נתוני קלט של המשתמש יעברו מילוט או סינון שגוי, המערכת תיחשף להזרקת SQL, הזרקת סקריפט, הזרקת ישות חיצונית של XML (XXE) והתקפות סקריפטים בין-אתרים (XSS).
דוגמה להזרקת SQL:
query = " SELECT x, y, z FROM Table WHERE id='$id' "
אם $id מוחלף ב " '; DELETE FROM Table; SELECT * FROM Table WHERE id=' ", ביצוע שאילתה זו ימחק את כל הנתונים בטבלה.
דוגמאות > ABAP

DATA(apples) = 4.
WRITE |I have { apples } apples|.
הפלט יהיה:
I have 4 apples
דוגמאות > באש

apples=4
echo "I have $apples apples"
# or
echo "I have ${apples} apples"
הפלט יהיה:
I have 4 apples
דוגמאות > BOO

apples = 4
print("I have $(apples) apples")
# or
print("I have {0} apples" % apples)
הפלט יהיה:
I have 4 apples
דוגמאות > סי שארפ

החל מגרסה 6 קיימת תמיכה באינטרפולציה של מחרוזת.
var apples = 4;
var bananas = 3;

Console.WriteLine($"I have {apples} apples");
Console.WriteLine($"I have {apples + bananas} fruits");
הפלט יהיה:
I have 4 apples
I have 7 fruits
דוגמאות > שפת סימון ColdFusion

תחביר הסקריפט של ColdFusion Markup Language (CFML):
apples = 4;
writeOutput("I have #apples# apples");
תחביר תגיות:
<cfset apples = 4>
<cfoutput>I have #apples# apples</cfoutput>
הפלט יהיה:
I have 4 apples
דוגמאות > CoffeeScript

apples = 4
console.log "I have #{apples} apples"
הפלט יהיה:
I have 4 apples
דוגמאות > Dart

int apples = 4, bananas = 3;
print('I have $apples apples.');
print('I have ${apples+bananas} fruit.');
הפלט יהיה:
I have 4 apples.
I have 7 fruit.
דוגמאות > Go (שפת תכנות)

נכון לשנת 2022, בשפת Go אין תמיכה באינטרפולציה של מחרוזות. היו כמה הצעות להוספת תמיכה בגרסה הבאה של השפה, Go 2. במקום אינטרפולציה, גו משתמשת בפורמט printf בפונקציה fmt.Sprintf, בשרשור מחרוזות או בספריות לבניית תבניות כמו text/template.